Jong vrou in hospitaal ná spoegkobra pikElné Erasmus (Foto: Verskaf) “Sy was in skok. Die ergste van alles was die onsekerheid en vrees in haar oë.” Só vertel Wynand Erasmus (31), broer van die 21-jarige Elné Erasmus, nadat sy Maandag deur ’n Mosambiekse spoegkobra in haar ouerhuis op hul plaas naby Thabazimbi in Limpopo gepik is. Elné word tans in die Steve Biko- Akademiese Hospitaal in Pretoria behandel. Wynand vertel die kobra het op ’n manier in Elné se klerekas beland. Toe sy ’n kledingstuk daaruit wou haal, het die slang haar op haar regterhand gepik. “Ons verstaan nie hoe die slang in die huis ingekom het nie, want my ouers probeer al die nodige voorsorgmaatreëls tref. Hulle het honde en katte op die erf en daar is sif voor al die vensters in die huis. Die deure word ook altyd toegehou,” sê Wynand. Elné se pa het terstond met haar na die Mediclinic-hospitaal in Thabazimbi gejaag. “Sy was gelukkig binne ’n halfuur nadat sy gepik is, by die dokter.” Wynand, wat op Thabazimbi woon, is plaas toe om te gaan vasstel watter soort slang haar gepik het sodat die dokters kon weet watter teengif sy moes ontvang. “Sy het teengif gekry en die dokters en verpleegsters het wonderlike werk gedoen om haar lewe buite gevaar te kry.” Elné het die Maandagaand in die intensiewesorgeenheid van die hospitaal deurgebring en is die Dinsdag na ’n gewone saal oorgeplaas. ’n Mosambiekse spoegkobra se gif is sitotoksies, wat beteken dat dit jou weefsel beskadig en dadelik pyn en swelling veroorsaak. “Woensdagmiddag het haar toestand begin versleg en toe het ek met haar deurgejaag Pretoria toe. Die hospitaal in Thabazimbi het nie ’n slangbyt-afdeling gehad nie en sy het dringend mediese behandeling vir haar hand en arm nodig gehad. “Met die hele Covid-19-situasie was die meeste hospitale in die stad vol. Ons het darem ’n plek vir haar in die Steve Biko-hospitaal gekry wat die regte behandeling kon gee. Ons het ook verneem dat dié hospitaal ’n goeie navorsingseenheid oor slangbyte het.” Wynand sê Elné se toestand is bestendig, maar hulle is bekommerd oor haar hand en arm. “Ons weet nie hoe groot die skade aan die weefsel is nie.” Omdat die gesin nie ŉ mediese fonds het nie, is ’n fondsinsameling begin om geld in te samel vir die mediese uitgawes. ’n Gholfdag word ook Saterdag by die Thabazimbi-gholfklub ten bate van Elné gehou. “Dit is wonderlik om te sien hoeveel mense reeds gehelp en bygedra het. Almal is so gewillig om te help. Dit was weereens ’n bewys van hoe kragtig gebed is.” Wynand wil ook mense waarsku om bewus te wees van die werklike gevaar indien ’n slang jou pik. “Ons was in die duister oor wat jy moet doen indien jy in so ŉ situasie beland. Die ergste is die uitwerking wat so ŉ traumatiese ervaring op jou as gesin het – die onsekerheid oor wat gaan gebeur en wat jy moet doen. “Wat ons ook geleer het, is dat skok en vrees in só situasie jou ergste vyand is.” Hy raai veral mense op plattelandse dorpe aan om opleiding te kry oor wat om te doen as ’n slang jou pik en om die nodige noodnommers byderhand te hou indien dit sou gebeur. Shawn Herbst, woordvoerder van Netcare911, het verlede jaar aan Maroela Media gesê slangbyte is dié tyd van die jaar baie algemeen. Om ‘n bydrae te lewer, stuur ‘n epos na [email protected]